અરવિંદ પટેલના રસનો અને ફોક્સનો સમયગાળો પણ આ જ છે. પણ એમની વિશેષતા એ છે કે એમણે માત્ર બીજા અનેકોની જેમ ફૂલોનો ઢગલો કરવામાં જ નથી સંતોષ માન્યો, બલકે એમાંથી વિવિધ આકારો નિપજાવવાની અદભુત કલા દાખવી છે. એમની પાસે સમૃદ્ધિમાં કબાટો ભરીને આઠસો ઉપરાંત વિડિયો કેસેટ અને વિડિયો ડીવીડીનો અને સાતસો ઓડિયો સીડી-ડીવીડીનો જબરદસ્ત સંગ્રહ છે. એમાં 350 જેટલી જૂની ફિલ્મો આખેઆખી છે. તો ત્રણસો જેટલી ફિલ્મોનાં માત્ર ગીત, થોડું નમૂનેદાર પાર્શ્વસંગીત, કેટલાક સંવાદો અને અભિનયના વિશિષ્ટ ટુકડા છે. કારણ કે એ ફિલ્મોમાં એટલું જ મહત્વનું હતું તેમ એ માને છે. એમનું રસકેન્દ્ર ફિલ્મોનો ઈતિહાસ નહીં, પણ ફિલ્મસંગીતનો ઈતિહાસ અને એના ક્રમિક વિકાસ સાથેના આસ્વાદ અને રસપ્રદર્શન છે. એમનું સમગ્ર કલેક્શન – સંપાદન પણ સંગીતલક્ષી ઈતિહાસ આલેખનું જ છે.